สังคมข่าวหุ้น
ดัชนี SET วานนี้ร่วงลง 14.25 จุด มาที่ 1,642.33 จุด ปรับลงแบบนี้ไม่เกรงใจดาวโจนส์ที่ปิดบวกตั้ง 30 จุด เมื่อคืนล่าสุดเลย
ดัชนี SET วานนี้ร่วงลง 14.25 จุด มาที่ 1,642.33 จุด ปรับลงแบบนี้ไม่เกรงใจดาวโจนส์ที่ปิดบวกตั้ง 30 จุด เมื่อคืนล่าสุดเลย
16 ก.ย. 2565

ดัชนี SET วานนี้ร่วงลง 14.25 จุด มาที่ 1,642.33 จุด ปรับลงแบบนี้ไม่เกรงใจดาวโจนส์ที่ปิดบวกตั้ง 30 จุด เมื่อคืนล่าสุดเลย ส่วนคืนวันก่อนที่ดาวโจนส์ลงมากว่า 1 พันจุด ดัชนีกลับปิดลงแค่ 4-5 จุด นี่แหละตลาดหุ้นไทย
ไทยประกันชีวิต TLI หลังราคาหุ้นทะยานขึ้นมายืนเหนือ 16.00 บาท ได้เมื่อวันพุธที่ผ่านมา ส่วนเมื่อวานนี้มีพักตัว สร้างฐานกันสักหน่อย ปิด 16.30 บาท เท่ากับวันก่อนหน้า ถือว่าเป็นไปตามคาด เพราะหุ้นเพิ่งจะขึ้นมาแบบร้อนแรง และเป็นหุ้นขนาดใหญ่ มาร์เก็ตแคป 1.85 แสนล้านบาท แต่แนวโน้มราคาจะไปต่อได้ จากทิศทางผลประกอบการไตรมาส 3/2565 ที่จะออกมาสูงกว่าไตรมาส 2/2565 และยังมีข่าวบวกเกี่ยวกับการเข้าคำนวณดัชนี MACI และ FTSE อีกด้วย ส่วน SET50 ต้องรอไปเข้าครึ่งหลังของปี 2566 ราคาเป้าหมายของโบรกฯ ส่วนใหญ่ ให้ไว้เกิน 20.00 บาท
MINT ราคาปรับลงหนัก 5.04% จาก เครดิตสวิส มีมุมมองเชิงลบเกินไป เกี่ยวกับธุรกิจโรงแรมของ MINT ในยุโรปที่จะเผชิญกับปัญหาด้านต้นทุนพลังงานที่จะสูงขึ้น แต่ล่าสุด ผู้บริหารของ MINT บอกว่า นี่ไม่ใช่เรื่องใหม่ น่าตกใจอะไรเลย เพราเรื่องที่ MINT เตรียมการเอาไว้แล้วเกี่ยวกับการ “ล็อกต้นทุน” จึงไม่มีอะไรน่าเป็นห่วงหรือเชิงลบ พอข้อมูลออกมากันแบบนี้ เลยไม่แน่ใจว่า ก่อนที่เครดิตสวิสจะออกบทวิเคราะห์ ได้มีการเข้าไปนั่งพูดคุยหาข้อมูลเพิ่มเติมกับผู้บริหาร MINT ก่อนหรือเปล่าน่ะสิ
เซ็นทรัล รีเทล CRC ราคาหุ้นยังเคลื่อนไหวในกรอบแคบ 39.75-41.00 บาท แต่แนวรับที่ 39.75-39.50 บาท น่าจะแข็งแกร่งพอควร เพราะวันที่ตาดหุ้นแย่ ๆ ราคา CRC ไม่ได้ลงหนักอะไร อย่างมากแค่ 39.75 บาท แต่วันที่ตลาดหุ้นดี หุ้นกลับวกไปชนแนวต้าน 41.25 บาท เลยทำให้ราคาหุ้น CRC ยังไม่สามารถยืนเหนือไอพีโอที่ระดับ 42.00 บาท ได้สักที รอลุ้นกันต่อไป
JASIF ราคาต่อหน่วยยังไม่ได้ขยับขึ้นมากนัก แม้จะมีเงื่อนไขใหม่เสนอไปยังผู้ถือหน่วยลงทุน คือ แบงก์กรุงเทพ BBL ยืดหนี้ ลดดอกเบี้ยใหม่ ทำให้ผลตอบแทนในช่วงปี 2566-2569 จะสูงขึ้นมาบริเวณ 9% ต่อปี แต่อย่างว่าล่ะ หากยังไม่มีความชัดเจนว่าจะโหวตผ่าน หรือไม่ผ่านอย่างไร แล้วเงื่อนไขจะปรับเปลี่ยนไปอีกหรือไม่ นักลงทุน โดยเฉพาะกองทุนต่าง ๆ ยังไม่กล้าเข้าลงทุนแน่นอน จนกว่าทุกอย่างจะ “ชัดเจน” นั่นแหละ
บ้านปู BANPU หลังขึ้น XD ปันผล 0.45 บาทต่อหุ้นไปเมื่อวันก่อนหน้านี้ ทำให้ราคาลงมา 13.80-13.90 บาท ใครที่เข้าไปเก็บที่บริเวณนี้แล้วมาขายวานนี้ที่ 14.10 บาท อย่างน้อยมีกำไร 3 ช่องแล้ว หรือหากใครถือมาก่อนหน้านี้ แล้วรอรับปันผล และพอราคาลงมาที่ 13.80-13.90 บาท แล้วมาซื้อเพื่อถัวเฉลี่ย ก็น่าจะมีกำไรด้วยเช่นกัน ทั้งจากปันผล และ ส่วนต่างราคาหุ้น ส่วนแนวโน้มราคาถ่านหิน น่าจะยังทรงตัวในระดับสูงต่อไป หรืออาจจะพุ่งขึ้นไปได้อีกจากความต้องการใช้ในกลุ่มประเทศยุโรป
บล.โกลเบล็ก แนะ “ซื้อ” หุ้น บมจ.ทางยกระดับดอนเมือง (DMT) หลังได้รับอานิสงส์เต็ม ๆ จากปริมาณการจราจรที่กลับมาคึกคัก โดยในช่วง Q2/2565 เฉลี่ยอยู่ที่ 79,487 คัน เดือน ก.ค. 82,094 คัน คาดเดือน ส.ค.ราว 90,000 คัน พร้อมคาด Q3/2565 จะดีขึ้นจากปีก่อน ส่วน Bloomberg Consensus คาดกำไรปี 2565 พลิกเติบโต 112% เป็น 859 ล้านบาท และเติบโต 48% ในปี 2566 เป็น 1,273 ล้านบาท ราคาหุ้นปัจจุบันลดลง 9% จากต้นปี เป็นจังหวะดีในการเข้าสะสม แต่อย่างว่าล่ะ หุ้น DMT ยังขาดเจ้ามือ (หรือเจ้ามือเก็บของอยู่) ทำให้ราคาวิ่งระหว่าง 15.50-15.60 บาท